text: Hjem-Is åbner 500 butikker i Kina
  04 januar 2016 kl. 13.35
  Den rullende isbutik Hjem-Is udvider nu til Kina. De kinesiske forbrugere kan se frem til hele 500 Hjem-Is-butikker.
  Hjem-Is er her i Danmark kendt for deres biler med ringende klokker. Men nu vil isvirksomheden fra Aabenraa åbne 500 Hjem-Is-butikker i Kina indenfor de næste 6 år. Hjem-Is får hjælp til at åbne de mange butikker fra en stor kinesisk koncern, som blandt andet skal hjælpe med at finde lokaler til butikkerne.
  - En ekspansion af den her størrelse er en stor ting, men vi har, hvad der skal til for at løfte opgaven. Og jeg er rigtig glad. Og jeg er stolt over, at vi kan få et stort dansk brand ud i verden. Så det er en stor succes, siger Tom Roth, medejer og driftdirektør i Hjem-Is til TV SYD.
  I første omgang er det kun de kinesiske forbrugere, der får glæde af Hjem-Is’s butikker. Men ifølge Tom Roth, er det ikke usandsynligt at Hjem-Is udvider med isbutikker i Danmark om nogle år.
  Den første kinesiske Hjem-Is-butik åbner allerede i maj 2016.
  
  